Det er ikke kun patienter og læger, der bliver transporteret med, når det nye universitetshospital i Aalborg åbner. Det gør også de forsøgsdyr, der indtil nu befinder sig i en stald under Sygehus Nord. Region Nordjylland oplyser fredag, at man har købt og overtaget en ældre landejendom, hvor der nu skal indrettes et staldanlæg til universitetshospitalets forsøgsdyr. - Vi sidder i dag i ældre omgivelser på Sygehus Nord, som ikke længere er tidssvarende. Hverken for dyrene eller for personalet, og der er et behov for at indrette en stald efter nye standarder og behov. Nærheden til hospitalet er et hensyn til dyrevelfærden, så dyrene ikke transporteres over længere afstande, men det mindsker også tids- og personaleforbruget, siger forskningschef og professor Henrik Nielsen, Aalborg Universitetshospital. Ejendommen ligger på Vester Vase ved Storvorde - cirka 10 kilometer fra de tnye universitetshospital. Bidrager til at sikre forskning Forsøgene på afdelingen har haft afgørende betydning for eksempelvis nervelidelser, hvor man de har medvirket til at afhjælpe lidelser som sklerose, lammelser efter traumer og blodpropper i hjernen. Derudover har laboratoriet en central rolle, når læger, sygeplejersker og kirurger skal uddannes. - Et moderne forskningslaboratorium hænger tæt sammen med, at vi i Aalborg har et universitetshospital, hvor vi skal være i stand til at tiltrække dygtige læger og forskere. For dem er det meget vigtigt, at der er mulighed for at udvikle og afprøve nye behandlingsmetoder, når de skal vurdere, om Aalborg er et attraktivt sted, siger forskningschef Henrik Nielsen om vigtigheden af at have et laboratorium, der kan tiltrække lægelige specialer.
I forbindelse med at det nye universitetshospital åbner, betyder det også, at der skal findes nye steder, hospitalets forsøgsdyr kan opholde sig. De skal fremover bo på en landejendom ved Storvorde.